Nädala pärast paneb linn oksjonile kesklinna lähistel asuva krundi ning paar korteriomandit. Huvilised saavad pakutavaga tutvuda täna.
Linn müüb elamukrunti Supilinnas ning kortereid
Müügile läheb Supilinna elamurajoonis Marja tänaval Emajõe läheduses asuv ligi 900 ruutmeetri suurune kinnistu. Marja 15 kinnistu alghind on 800 000 krooni, teatas linnavalitsus.
«Kesklinna läheduses paiknevaid elamukrunte meil lähiajal enam müügile panna ei ole, mistõttu võiks see pakkumine olla kinnisvarahuvilistele üsnagi atraktiivne,» leidis Tartu linnavarade osakonna analüütik Kaspar Alev.
Linn paneb enampakkumisele ka Vara vallas Koosal asuva korteriomandi ja mõttelise osa kinnistust Ujula 53. Müüki läheb ka Turu 7 keldrikorrusel asuv mitteeluruum.
Enampakkumised algavad 15. novembril kell 9 Küüni 5 ruumis 115. Osavõtutasu on 1000 krooni ning tagatisraha tuleb tasuda enne enampakkumist linnavarade osakonna arveldusarvele.
Täpsem info: www.tartu.ee/linnavarad